Bacela ukulungiselwa ibhuloho eliyingozi | News24
Bacela ukulungiselwa ibhuloho eliyingozi
ISITHOMBE: lethiwe makhanyaIbhuloho umphakathi okhala ngalo ukuthi liyingozi.
ABAHLALI basendaweni yaseMbali Unit 14 bathi bahlalele ovalweni ngenxa yebhuloho elibhodlokayo nabathi basaba ukuthi uma kungafika izimvula ezinkulu kuzoba khona umonakalo.
Leli bhuloho elisendaweni yaseziTendeni khona e-Unit 14 selibhodlokile kanti amalunga omphakathi athi liyancipha njalo njengoba nezimoto ezimbili zingasakwazi ukuhamba kulo kanyekanye, kodwa kumele zilindane ngenxa yokuthi ibhuloho selilincane.
Amalunga omphakathi akhulume ne-Echo ngesikhathi ivakashele le ndawo ngoMsombuluko athe njengoba izulu lisanda kuna imvula enkulu ngesonto eledlule bahlalele ovalweni ukuthi kuzokwenzekani uma kungabuya imvula engaphezu kwayo.
“Uma like [lana] izulu amanzi ahamba ngaphezulu akuhambeki ngisho amakhumbi imbala awakwazi ukuwela azolanda abantu ama ngaphesheya. Uma ngabe ufuna ukuya edolobheni kade [linile] kufanele ukuthi ukhumule izicathulo uhambe ngezinyawo ukuze uzokwazi ukuthi uwele ibhuluho bese uqale phansi usule izinyawo ugqoke izicathulo usungaphesheya ukuze uzogibela itekisi. Kunzima nje akuyona nje impilo le ngoba njalo liyancipha. Ngelinye ilanga kuyothiwani livele livodloke lonke kukhona abantu abahamba phezu kwalo okanye imoto?” kubeka yena.
Elinye ilunga lomphakathi lithe : “Izingane zethu uma ngabe ziya esikoleni [uma linile] kumele zifukulwe ziweliswe ebhulohweni ngoba kusuke kungahambeki. Kubi nje ngempela sifuna ukulungiselwa ngoba liyabhodloka liyaphela.
“Uma ngabe uhambile waya edolobheni [lase lina] ungakabuyi uyabikelwa nje ngoba usuke sewazi ukuthi ikhumbi isizokushiya esitobhini ekungasona esakho ngoba amakhumbi awakwazi ukuhamba ebhulohweni [malina].
Noma kuthiwa akusakhiwa ke ibhuloho elisha kodwa ukuthi kulungiswe leli elikhona ngoba phela liyingozi kuthina sonke,” kubeka yena.
Abahlali bakule ndawo bathi leli bhuloho kade laqala ukubhidlika kodwa akukho lutho okwenzekayo kanti futhi akekho okhuluma indaba yokuthi lingahle lilungiswe.